text: जयपुर. 'हम्प्टी शर्मा की दुल्हनिया' और 'बद्रीनाथ की दुल्हनिया' फेम निर्देशक शशांक खेतान की फिल्म 'धड़क' के साथ श्रीदेवी की बेटी जाह्नवी कपूर की बॉलीवुड में एंट्री हो गई है। यह नागराज मंजुले की मराठी फिल्म 'सैराट' का ऑफिशियल हिन्दी रीमेक है। हालांकि रीमेक करते समय निर्देशक ने स्क्रीनप्ले को बॉलीवुड स्टाइल में ढालने की कोशिश की है। फिल्म में युवा प्रेमियों का रोमांस है तो प्यार में बाधक ऊंच-नीच और समाज की बंदिश भी है। साथ ही इस ट्रेजिक रोमांस फिल्म में ऑनर किलिंग का घिनौना चेहरा भी है। कहानी में उदयपुर में लेक साइड रेस्तरां चलाने वाले का बेटा मधुकर बागला (ईशान खट्टर) कॉलेज में फर्स्ट ईयर में पढ़ रहा है। उसे अपनी क्लासमेट पार्थवी (जाह्नवी कपूर) से प्यार हो जाता है, जो कि उदयपुर के बड़े घराने से ताल्लुक रखती है और उसके पिता रतन सिंह (आशुतोष राणा) विधायक का चुनाव लडऩे जा रहे हैं। ऐसे में दोनों की प्रेम कहानी आसान नहीं है। यहीं से शुरू होती है मधुकर-पार्थवी के प्यार की धड़क की असली परीक्षा...।